3. ΝΟΜΟΣ 4031 της 2 Μαρτ./23 Αυγ. 1929 Περί των εις την Εθνικήν Κτηματικήν Τράπεζαν παραχωρουμένων υποθηκών επί ακινήτων εν Περαχώρα, Λουτρακίω και Μπισσίοις. Ο παρών νόμος είχεν εσφαλμένως δημοσιευθή την 5 Μαρτ. 1929, δι’ ο ανεδημοσιεύθη την 23 Αυγούστου του ιδίου έτους. Άρθρον 1 Ακίνητα κείμενα εν ταις περιφερείαις Περαχώρας, Λουτρακίου και Μπισσίων, παραχωρούμενα οπωσδήποτε εις υποθήκην εις την Εθνικήν Κτηματικήν Τράπεζαν της Ελλάδος ή άλλας Κτηματικάς Τραπέζας, λογίζονται έναντι αυτής της αναμφισβητήτου κυριότητος του παραχωρούντος εφ’ όσον υπάρχουσι τίτλοι κατά τους ισχύοντας νόμους. Άρθρον 2 α)Εν αις περιπτώσεσι δεν υπάρχουσι τίτλοι ή δεν προσήχθησαν τη Τραπέζη, δέον ο αιτών δια δηλώσεώς του με υπογραφήν του ονοματεπωνύμου του, εν η περιγράφεται το κτήμα, ούτινος αξιοί εαυτόν κύριον και κάτοχον κατ’ είδος, θέσιν, περιφέρειαν, κοινότητα, όρια, έκτασιν όσον οίον τε ακριβή αριθμόν ορόφων και δωματίων εκάστου ορόφου, και ο τρόπος της κτήσεως της κυριότητος και ο χρόνος αφ’ ου νέμεται, όπως διακηρύσση τα δίκαιά του ούτω. β)Η δήλωσις δημοσιεύεται εις μίαν Κυριακήν εις εφημερίδα εκδιδομένην εν τω τόπω ή εν ελλείψει τη πρωτευούση του δήμου ή κοινότητος ή πρώην επαρχίας, άμα δε τοιχοκολλάται την αυτήν ημέραν εις το δημοσιώτερον μέρος της πόλεως ή χωρίου εις την περιφέρειαν του οποίου κείται το κτήμα. Περί της τοιχοκολλήσεως και της δια κήρυκος κηρύξεως συντάσσεται μία έκθεσις δικαστικού κλητήρος βεβαιούντος ταύτα ως και την τυχόν μη έκδοσιν εφημερίδος εν τω τόπω ή εν τη πρωτευούση του δήμου ή κοινότητος, ήτις υπογράφεται υπό δύο μαρτύρων και του κήρυκος εάν ούτος γνωρίζη γράμματα. γ)Γενομένων των εν τη προηγουμένη παραγράφω πράξεων ο δηλών ζητεί να εξετασθώσιν ενώπιον του ειρηνοδίκου τέσσαρες τουλάχιστον μάρτυρες ενόρκως δια να βεβαιώσουν το περιεχόμενον της δηλώσεώς του όπερ επίσης βεβαιοί και ο ίδιος ενόρκως εν τη αυτή εκθέσει. Πάσας τας εκθέσεις ο ειρηνοδίκης αποστέλλει εις την Τράπεζαν. δ)Ο αξιών οιαδήποτε εμπράγματα δικαιώματα ή νομήν επί των κτημάτων πρέπει εντός 15 ημερών από της επομένης της δευτέρας πράξεως της παραγρ. β΄ να γνωστοποιήση τας επί των κτημάτων αξιώσεις του δια δηλώσεως κοινοποιουμένης προς τε τον ανωτέρω κατά την παράγραφον αυτήν  κηρύξαντα τα δικαιώματά του και το κατάστημα της Εθνικής Κτηματικής Τραπέζης της Ελλάδος και τοιούτου μη υπάρχοντος εις το της Εθνικής Τραπέζης, το εν τη περιφερεία του ακινήτου. Τοιαύτη γνωστοποίησις κοινοποιήσεως διαφυλάσσει πάντα τα εκ των νόμων δικαιώματά του. Εν περιπτώσει παραλείψεως της γνωστοποιήσεως ταύτης δεν δύναται να προβληθή η χορηγηθείσα υπέρ της ως άνω Τραπέζης υποθήκη, ήτις θεωρείται εγγραφείσα συγκαταθέσει του αληθούς κυρίου του ακινήτου. ε)Αντί του αγνώστου τυχόν διαμονής τρίτου ή οπωσδήποτε απόντος δύναται να ενεργήση πας συγχώριός του τα εν τη παραγρ. δ΄. ς)Ουδεμία ένστασις ακυρωτική ή κατά του περιεχομένου των εκθέσεων τοιχοκολλήσεως και κηρύξεως αντιτάσσεται κατά της Τραπέζης. ζ)Πάντα τα ανωτέρω έγγραφα συντάσσονται εφ’ απλού, είναι δε απηλλαγμένα παντός τέλους, φόρου κλπ. Άρθρον 3 Ο αληθής κύριος του εις υποθήκην παραχωρουμένου ακινήτου δεν απόλλυσι τα δικαιώματά του, δικαιούμενος να διεκδικήση τα δίκαιά του κατά τον νόμον και ζητήση την λήψιν συντηρητικών μέτρων επί άλλης περιουσίας του νομέως και κατόχου του ακινήτου τούτου, ως και επί του παραχωρουμένου εις υποθήκην δια την επί πλέον της δι’ υποθήκης εξασφαλιζομένης απαιτήσεως αξίαν αυτού, της υπέρ της Τραπέζης υποθήκης, θεωρουμένης εγκύρου και απροσβλήτου. Άρθρον 4 Με τας ποινάς της απάτης τιμωρούνται οι εν γνώσει βεβαιούντες ψευδή κατά το άρθρ. 2 παράγρ. γ΄ εν πάση όμως περιπτώσει ευθύνονται εις αποζημίωσιν εις ολόκληρον υπέρ παντός ζημιωθέντος εκ της ψευδούς βεβαιώσεως. Άρθρον 5 Πας τρίτος διακηρύσσων δικαιώματα εαυτού ή άλλων κατά το άρθρ. 2 παράγρ. δ΄ και ε΄ δια να δυσχεράνη ή ματαιώση τα παρά του διακηρύξαντος σκοπούμενα τιμωρείται με φυλάκισιν τουλάχιστον ενός έτους. Άρθρον 6 Η ισχύς του παρόντος νόμου άρχεται από της εν τη Εφημερίδι της Κυβερνήσεως καταχωρίσεως αυτού. Σελ. 229 Εθνική Κτηματική Τράπεζα 12.Ι.β.3 